
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-02704/2013-04
29.08.2014. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 29.08.2014. године, донела је

О Д Л У К У

о акредитацији студијског програма
Утврђује се да УНИВЕРЗИТЕТ У ПРИШТИНИ - ПРИРОДНО-МАТЕМАТИЧКИ ФАКУЛТЕТ са седиштем у КНЕЗА МИЛОША ББ, КОСОВСКА МИТРОВИЦА, ПИБ: 101940276, Матични број: 09018433,  испуњава прописане стандарде за акредитацију студијског програма Основне академске студије - ФИЗИКА у оквиру поља природно-математичких наука и то за 15 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У ПРИШТИНИ - ПРИРОДНО-МАТЕМАТИЧКИ ФАКУЛТЕТ са седиштем у КНЕЗА МИЛОША ББ, КОСОВСКА МИТРОВИЦА, је дана 30.12.2013. године поднела захтев за акредитацију студијског програма Основне академске студије - ФИЗИКА у оквиру поља природно-математичких наука под бројем 612-00-02704/2013-04. 

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У ПРИШТИНИ - ПРИРОДНО-МАТЕМАТИЧКИ ФАКУЛТЕТ и предлог одлуке, достављени су Комисији за акредитацију и проверу квалитета.
Студијски програм је  у природно математичком пољу  што је у складу са законом и листом области коју је утврдио  Национални савет. Назив дипломе Дипломирани физичар је у складу са листом звања коју је утврдио Национални савет, а дужина студија 4 године и 240 ЕСПБ је у складу са законом.  Програм је прихваћен  18.06.2013. на Наставно-научном већу ПМФ-а у Косовској Митровици.
Cтудијски програм основних академских студија физике садржи све законом предвиђене елементе који одређују његову структуру.  Програм  има 240 ЕСПБ бодова и траје 4 године.  Сви елементи програма су детаљно приказани и анализирани. Постоји сајт факултета где је јавно публикована структура програма, али није дат списак изборних предмета. Сајт је неажуран. Није приложена публикација установе. Студијски програм не  обезбеђује у потпуности  компетенције за извођења наставе физике у основним и средњим школама. Програм обезбеђује минимално 30 ЕСПБ бодова из психолошких, педагошких и методичких дисциплина, али не обезбеђује 6 ЕСПБ бодова праксе за рад наставника у школи (на основу члана 8, Закона о основама система образовања и васпитања).  Да би  студенти по завршетку студија имали компетенције и за извођење наставе у школама, програм мора имати обавезну праксу од 6 ЕСПБ бодова.  Занимање је јасно препознатљиво. Сврха студијског програма је доста јасно и недвосмислено  формулисана и у складу је са  циљевима које је установа поставила. Циљеви реализације предложеног студијског програма  студија физике су  врло јасно и недвосмислено постављени и у складу су са основним задацима и циљевима  установе на којој се програм изводи. Међутим, предвиђени просечан недељни фонд од 20,5 часова активне наставе за овај програм је скоро на минимуму и није довољан за реализацију свих постављених циљева. Дефинисане опште и специфичне компетенције су у  складу са структуром и садржајем студијског програма, мада су дате прилично уопштено. Требало их је дефинисати мало прецизније, ово се посебно односи на специфичне способности.  Приложен је пример додатка дипломи, али није комплетно попуњен.    
Структуара програма  приказана је у траженом облику и садржи све потребне елементе. Програм садржи само један модул. Установа је приложила обрађени електронски формулар за овај програм, одакле се на основу  Извештаја 1  види  да је просечан недељни фонд часова активне наставе 20,50 часова, од чега 10,75 часова предавања, чиме је испуњен услов о годишњем просеку од минимално 20 часова активне наставе недељно , од чега 50% часова  предавања. Курикулум је дат у форми која за сваки предмет садржи све потребне елементе. На целом студијском програму има просечно 20,50 часова активне наставе недељно, од тога 10,75 предавања, 6,50 рачунских вежби и 3,25 лабораторијских вежби (приказаних као дон - други облици наставе). 
Одмах пада у очи да је за четворогодишњи програм студија физике  просечан недељни фонд часова активне наставе јако мали (иако већи од минималних 20), и не обезбеђује оствариваље постављених циљева. Ово се посебно односи на  број часова лабораторијских  вежби, који је јако мали за студије физике (која је у добром делу експериментална наука). Драстичан пример су  обавезни предмети Атомска физика и Основи нуклеарне физике, као и изборни предмет Радијациона физика, где уопште нису предвиђене лабораторијске вежбе, а без ових вежби ови предмети нису комплетни. Такође, за предмет  Основи астрономије и астрофизика није предвиђен ни један час вежби, а оптимално би било 2 часа вежби недељно. Код предмета Електромагнетизам 1 и 2, један час лабораторијских  вежби  је недовољан  за градиво које обухвата овај део физике  (овде треба повећати лабораторијске вежбе на 2 часа недељно) .  ЕСПБ бодови које носе поједини предмети су (са понеким изузетком, као што је предмет Основи астрономије и астрофизика, где би број ЕСПБ бодова могао бити мало већи) прилично добро одмерени. Поред тога, имајући у виду да програм образује будуће наставнике физике он би морао (на основу Закона о основама система образовања и васпитања) да има стручну праксу као обавезан вид наставе од минимално 6 ЕСПБ, што овде није случај. Образложење установе, да се ова пракса може похађати накнадно, након завршетка студија, се не може прихватити, јер у компетенцијама стоји да се образују наставници физике за рад у школама, а видимо да без стручне праксе свршени студенти немају ову компетенцију. Дакле стручна пракса од минимално 6 ЕСПБ мора бити саставни део програма. Линк  за табелу 5.2А (изборна настава) не ради. Књига предмета је дата  непрегледно,  није повезана са књигом наставника и није постављена на  сајт факултета. Предмети нису груписани по годинама, и нису издвојени обавезни од изборних предмета, већ су у књизи предмета сви предмети стављени на једну листу, што је  непрегледно. Програм  нуди најновија стручна сазнања, али да би био целовит стручна пракса мора бити обавезан наставни садржај програма који образује будуће наставнике у школама. Програм је усаглашен и кореспондира са другим програмима на ПМФ-у у Косовској Митровици. Наведена су три програма и то на универзитетима у Сарајеву, Црној Гори и Скопљу.  Ово су све суседне земље - бивше југословенске републике. Било би боље да су наведени програми са неких од универзитета  западне Европе. Програм је у доброј мери усаглашен са  наведеним програмима. Сви прилози су доступни преко Интернета.
Предложени, број студената 15 за упис на основне академске студије одговара расположивим кадровским и материјалним капацитетима установе. На основу приложених података  може се закључити да се на овај студисјки програм по правилу уписују само студенти који студирају на терет буџета, док квота предвиђена за самофинансирајуће студенте остаје непопуњена. При упису се проверавају способности студената. Предвиђено је полагање пријемног испита из физике  који одговара карактеру студијског програма. Пријем спроводи компетентна комисија. Cтуденти након сваког положеног испита стичу утврђени број ЕСПБ бодова. За свајки предмет из студијског програма припадајући број ЕСПБ бодова одговара укупном оптерећењу студента на предмету. Јединствена метоодологија додељивања ЕСПБ бодова је у доброј мери (колико је било могуће) поштована. Успешност студената у савлађивању градива прати се и оцењује током целе године. Студенти имају могућност да акумулирају поене кроз активности током наставе, извршавањем предиспитних обавеза и полагањем испита. За сваки предмет прописан је број поена који се стиче пре испита и на  испиту. Свуда је поштован услов о минимално 30 и максимално 70 предиспитних поена. У књизи предмета за сваки предмет из студијског програма јасно је утврђен начин стицања поена. Дефинисан је број поена које студент стиче појединачним активностима пре испита као и на  самом испиту.
На основу  Извештаја 2, на овом студијском програму је ангажовано 17 наставника, од којих је 11 у сталном радном односу на матичном факултету  (са 100% радног времена) и 6 наставника са непуним радним временом (30% радног времена) , што је више од 7,67 наставника колико је  потребно за реализацију овог програма. Просечно недељно оптерећење наставника на овом студијском програму је мање од 6 и нема наставника са оптерећењем већим од 12 часова.  За наставнике са 100% радног времена  дате су копије радних књижица, а за наставнике са непуним радним временом приложени су уговори о ангажовању и сагласност  за рад матичне установе. Из табеле 9.2 види се да има  укупно 6 наставника у звању ванредног професора,  доцента или предавача, који су изабрани 2008. године, или раније, тако да су њихови изборни периоди од 5 година истекли. Од укупног броја часова активне наставе на овом програму коју држе наставници,  наставници  са пуним радним временом држе 82,8%.Задовољен је прописани стандард по питању сарадника. На основу Извештаја 3, за овај студијски програм потребно је 4,4 сарадника, а на програму је ангажовано  5 сарадника и са 100% радног времена у установи, и 5 сарадника ангажованих по уговору.  Просечан  недељни фонд часова мањи је од 10. За сараднике са 100% радног времена  дате су копије радних књижица, а за сараднике са непуним радним временом приложени су уговори о ангажовању  и сагласност  за рад матичне установе. Из табеле 9.4 види се да је асистент Гулан Р. Љиљана  изабрана 01.12.2008, тако да је њен изборни период истекао. Постоји књига наставника, али  није доступна на сајту факултета.  На основу наведених референци, може се закључити да квалификације наставног особља  не одговарају у потпуности  њиховим задужењима. Ово се посебно односи на  наставу из фундаменталних научно-стручних и теоријско-методолошких  предмета на вишим годинама студија, јер настаници  који држе наставу из ових предмета  немају референци на SCI листи, из области којима припадају ови предмети. Уопште, научни рејтниг наставника је слаб, јер је број референци са SCI листе  мали, а ако их има то су углавном референце из примењене физике, а не из базичних области физике на којима се темељи студијски програм физике. Но, имајући у виду дугогодишње педагошко искуство наставног особља, треба веровати да ће се настава из ових предмета обављати на задовољавајући начин.  Подаци о наставницима се не могу  наћи на сајту факултета и нису  доступни јавности. Величине група за предавања и вежбе одговарају прописаним упутствима за поље природно-математичких наука.
За извођење студијског програма  установа је обезбедила одговарајући простор за извођење наставе, која се одвија у две смене. Није наведена тачна величина простора по студенту, само је речено да је она већа од 2 m2, што је минимум за извођење наставе по сменама. За потребе овог студијског програма, установа је обезбедила 1 рачунарску учионицу, 1 лабораторију, и 1 салу  са укупном површином од 169 m2 и 80 радних места, за укупно 60 студената на 4 студијске године. Без обзира  на мали број студената  тешко да се са наведим   просторијама  може настава несметано организовати  за све 4 године, у две смене. Број просторија мора бити већи. Потребно је обезбедити бар још по једну учионицу и лабораторију. Нису обезбеђени библиотечки простор и читаоница. Нема података о томе да је установа  обезбедила одговарајући радни простор за наставнике и сараднике. Опрема наведена у табели 10.2 је доста скромна и застарела  и не обезбеђује квалитетно обављање лабораторисјких вежби, које су предвиђене програмом. Ово се посебно односи на научно-стручне предмете на вишим годинама студија. Нема ни  наставнх средства  за праактичан рад студената у школама.  Опрему треба проширити и модернизовати. Није дат извод из књиге инвентара. Није приложен јасан доказ о постојању  иформатичке опреме и интернет прикључaкa. Наведено је само 66 библиотечких јединица релевантних за реализацију програма (што је мање од 100), али постоји основна литература, на српском језику. 
Сви  наведени предмети покривени су одговарајућом литературом. Од 31 предмета само за 2 предмета обезбеђена је књига предметног наставника, а за остале је обезбеђена је књига другог аутора. Сва литература је на нашем језику. Нема савремене додатне литературе на енглеском језику. Садржаји табела 10.3 и 10.4 су идентични        (а не би требало да буду).
Установа je  приложила документ којим је дефинисана политика обезбеђења квалитета. Процес самовредновања обавља се  у дефинисаним временским периодима.  Постоји извештај о студентском вредновању квалитета педагошког рада наставника и сарадника, студијских програма и рада Природно-математичког факултета у Косовској Митровици, за школску 2011/2012 годину, који даје доста детаљну анализу вредновања наставног процеса. Овај документ се не може наћи на сајту факултета. У Комисији за обезбеђење квалитета  од укупно 7 чланова, 3 члана су из реда студената што обезбеђује уактивну улогу студената у процесу контроле квалитета.     
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT УНИВЕРЗИТЕТ У ПРИШТИНИ - ПРИРОДНО-МАТЕМАТИЧКИ ФАКУЛТЕТ  за студијски програм Основне академске студије - ФИЗИКА  у оквиру поља природно-математичких наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма.
Имајући у виду да је високошколска установа испунила стандарде за акредитацију студијског програма прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И 

ПРОВЕРУ КВАЛИТЕТА

У В Е Р Е Њ Е
О АКРЕДИТАЦИЈИ студијског програма
УНИВЕРЗИТЕТ У ПРИШТИНИ - ПРИРОДНО-МАТЕМАТИЧКИ ФАКУЛТЕТ са седиштем у КНЕЗА МИЛОША ББ, КОСОВСКА МИТРОВИЦА, ПИБ: 101940276, Матични број: 09018433, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма Основне академске студије - ФИЗИКА   у оквиру поља природно-математичких наука и то за 15 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

